CELEX: 32016R1056
Language: lv
Date: 2016-06-29 00:00:00
Title: Komisijas Īstenošanas regula (ES) 2016/1056 (2016. gada 29. jūnijs), ar ko groza Īstenošanas regulu (ES) Nr. 540/2011 attiecībā uz apstiprinājuma perioda pagarināšanu darbīgajai vielai glifosātam (Dokuments attiecas uz EEZ)

30.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 173/52
            
         KOMISIJAS ĪSTENOŠANAS REGULA (ES) 2016/1056
   (2016. gada 29. jūnijs),
   ar ko groza Īstenošanas regulu (ES) Nr. 540/2011 attiecībā uz apstiprinājuma perioda pagarināšanu darbīgajai vielai glifosātam
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 17. panta pirmo daļu,
   tā kā:
   
               (1)
            
            
               Komisijas Īstenošanas regulas (ES) Nr. 540/2011 (2) pielikuma A daļā ir noteiktas darbīgās vielas, kuras uzskata par apstiprinātām saskaņā ar Regulu (EK) Nr. 1107/2009.
            
         
               (2)
            
            
               Apstiprinājuma periods darbīgajai vielai glifosātam beigsies 2016. gada 30. jūnijā. Pieteikums par šīs vielas atkārtotu iekļaušanu Padomes Direktīvas 91/414/EEK (3) I pielikumā tika iesniegts saskaņā ar Komisijas Regulas (ES) Nr. 1141/2010 (4) 4. pantu.
            
         
               (3)
            
            
               Ņemot vērā to, ka vielas novērtēšana un lēmums par apstiprinājuma atjaunošanu ir aizkavējies tādu iemeslu dēļ, kas ir ārpus pieteikuma iesniedzēja kontroles, aktīvās vielas apstiprinājuma termiņš varētu beigties, pirms tiek pieņemts lēmums par tā atjaunošanu.
            
         
               (4)
            
            
               Saskaņā ar Starptautiskās Vēža izpētes aģentūras atzinumiem attiecībā uz glifosāta iespējamo kancerogenitāti Komisija 2015. gada 29. aprīlī pilnvaroja Eiropas Pārtikas nekaitīguma iestādi (turpmāk “Iestāde”) pārskatīt pamatinformāciju un iekļaut minētos atzinumus savā secinājumā. Saistībā ar Regulā (EK) Nr. 1107/2009 noteikto novērtēšanas procedūru Iestāde secināja, ka glifosāts, visticamāk, nerada kancerogēnu apdraudējumu cilvēkiem un ka pieejamie pierādījumi nepamato saskaņotu glifosāta klasifikāciju saskaņā ar Eiropas Parlamenta un Padomes Regulu (EK) Nr. 1272/2008 (5) attiecībā uz tā iespējamo kancerogenitāti. Tomēr šajā sakarā Iestāde atgādināja, ka tās klasifikācijas priekšlikumi, kas sagatavoti saistībā ar Regulā (EK) Nr. 1107/2009 paredzēto novērtēšanas procedūru, nav saskaņotas klasifikācijas oficiāli priekšlikumi saskaņā ar Regulu (EK) Nr. 1272/2008.
            
         
               (5)
            
            
               Ziņotāja dalībvalsts 2015. gada 22. jūlijā (6) paziņoja par savu nodomu iesniegt dokumentāciju attiecībā uz glifosāta saskaņoto klasifikāciju, tostarp kancerogenitātes bīstamības klasi, saskaņā ar Regulas (EK) Nr. 1272/2008 37. pantu. Ziņotāja dalībvalsts 2016. gada 17. martā iesniedza minēto dokumentāciju Eiropas Ķimikāliju aģentūrai, kurai jāsniedz savs atzinums saskaņā ar Regulas (EK) Nr. 1272/2008 37. panta 4. punktu.
            
         
               (6)
            
            
               Starptautiskās Vēža izpētes aģentūras atzinumi un Iestādes priekšlikums par glifosāta iespējamās kancerogenitātes klasifikāciju atšķiras. Turklāt glifosāta saskaņotās klasifikācijas procedūra jau tika uzsākta. Diskusijas Augu, dzīvnieku, pārtikas aprites un dzīvnieku barības pastāvīgajā komitejā 2016. gada 18. un 19. maijā liecināja, ka konkrētajā situācijā attiecībā uz glifosātu vairākas dalībvalstis kā riska pārvaldītājas uzskatīja, ka ir lietderīgi iegūt Eiropas Ķimikāliju aģentūras Riska novērtēšanas komitejas atzinumu par saskaņoto klasifikāciju saistībā ar glifosāta kancerogenitāti, pirms tiek pieņemts lēmumu par apstiprinājuma atjaunošanu, jo šis atzinums varētu attiekties uz apstiprinājumu, kura pamatā ir Regulā (EK) Nr. 1107/2009 noteiktie kritēriji.
            
         
               (7)
            
            
               Ņemot vērā laiku, kas vajadzīgs, lai izvērtētu dokumentāciju par saskaņoto klasifikāciju, ir nepieciešams pagarināt aktīvās vielas apstiprinājuma periodu līdz sešiem mēnešiem no dienas, kad Komisija saņem Eiropas Ķimikāliju aģentūras Riska novērtēšanas komitejas atzinumu, tomēr ne ilgāk kā līdz 2017. gada 31. decembrim. Tiklīdz Komisija būs saņēmusi Eiropas Ķimikāliju aģentūras Riska novērtēšanas komitejas atzinumu, Komisija paziņos saņemšanas datumu Eiropas Savienības Oficiālajā Vēstnesī.
            
         
               (8)
            
            
               Ņemot vērā Regulas (EK) Nr. 1107/2009 17. panta pirmā punkta mērķi, ja pēc tam, kad saņemts Eiropas Ķīmisko vielu aģentūras Riska novērtēšanas komitejas atzinums, Komisija pieņem regulu, kurā nosaka, ka glifosāta apstiprinājums nav atjaunots, jo nav izpildīti apstiprinājuma kritēriji, Komisija noteiks regulas spēkā stāšanās dienu par apstiprinājuma perioda beigu datumu, ja glifosāta apstiprinājums netiks atjaunots, pat tādā gadījumā, ja minētais datums ir agrāks par apstiprinājuma beigu datumu.
            
         
               (9)
            
            
               Ņemot vērā iepriekšējos apsvērumos minēto glifosāta apstiprinājuma perioda pagarināšanu, kā arī bažas, kuras Iestāde konstatēja attiecībā uz papildvielas POE-talovamīna (CAS Nr. 61791-26-2) izmantošanu augu aizsardzības līdzekļos, kas satur glifosātu, Komisija pēc iespējas ātrāk sāks pārskatīt glifosāta apstiprinājumu saskaņā ar Regulas (EK) Nr. 1107/2009 21. pantu.
            
         
               (10)
            
            
               Tādēļ Īstenošanas regula (ES) Nr. 540/2011 būtu attiecīgi jāgroza.
            
         
               (11)
            
            
               Ņemot vērā to, ka pašreizējais glifosāta apstiprinājums beidzas 2016. gada 30. jūnijā, šai regulai būtu jāstājas spēkā pēc iespējas drīzāk.
            
         
               (12)
            
            
               Augu, dzīvnieku, pārtikas aprites un dzīvnieku barības pastāvīgā komiteja nav sniegusi atzinumu tās priekšsēdētāja noteiktajā termiņā. Tika uzskatīts, ka ir nepieciešams īstenošanas akts, un priekšsēdētājs iesniedza īstenošanas akta projektu pārsūdzības komitejai turpmākai apspriešanai. Pārsūdzības komiteja atzinumu nesniedza,
            
         IR PIEŅĒMUSI ŠO REGULU.
   1. pants
   Grozījums Īstenošanas regulā (ES) Nr. 540/2011
   Īstenošanas regulas (ES) Nr. 540/2011 pielikuma A daļas sestajā slejā “Apstiprināšanas termiņa beigas” attiecībā uz 25. ierakstu par glifosātu vārdus “2016. gada 30. jūnijs” aizstāj ar vārdiem “Seši mēneši no dienas, kad Komisija saņem Eiropas Ķimikāliju aģentūras Riska novērtēšanas komitejas atzinumu, vai 2017. gada 31. decembris atkarībā no tā, kurš datums ir agrāks”.
   2. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 29. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).
   
      (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).
   
      (4)  Komisijas 2010. gada 7. decembra Regula (ES) Nr. 1141/2010, ar ko nosaka procedūru, ar kuru Padomes Direktīvas 91/414/EEK I pielikumā atkārtoti iekļauj aktīvo vielu otro grupu, un izveido šo vielu sarakstu (OV L 322, 8.12.2010., 10. lpp.).
   
      (5)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).
   
      (6)  ECHA Nolūku reģistrs. Pieejams tiešsaistē: echa.europa.eu/web/guest/addressing-chemicals-of-concern/registry-of-intentions.